FI Euroopan unionin virallinen lehti CE 78/849

(2004/C 78 E/0902)

KIRJALLINEN KYSYMYS P-3667/03

esittäjä(t): Ilda Figueiredo (GUE/NGL) komissiolle

(2. joulukuuta 2003)

Aihe: Padon rakentaminen Sabor-joen alajuoksulle

Yli sata kilometriä pitkä Sabor-joki saa alkunsa Espanjan Parada-vuoristosta, virtaa Portugalin Trás-os-Montesin maakunnan halki ja yhtyy Douro-jokeen Torre de Moncorvon kohdalla.

Sabor-joen laakso on tunnettu monimuotoisesta elinympäristöstään sekä kasvi- ja eläinlajien runsaudestaan. Alueella on 17 erilaista luonnonvaraista elinympäristöä, jotka kuuluvat elinympäristöistä annetun direktiivin soveltamisalaan (direktiivi on saatettu osaksi Portugalin lainsäädäntöä lailla nro 140/99) ja joista neljää pidetään ensisijaisina suojelukohteina.

Sabor-joen alajuoksun patoamishankkeesta tehdyssä ympäristövaikutusten arvioinnissa todetaan, että kyseisellä alueella kasvaa ainutlaatuisia ja koko maassa erittäin harvinaisia lajeja. Tässä laaksossa on myös Trás-os-Montesin suurimmat ja parhaiten säilyneet rauta- ja korkkitammimetsät, jotka ovat jäänteitä aikoinaan koko Terra Quente Transmontana -alueen kattaneesta Välimeren metsästä. Laakso on myös huomattava oliivinviljelyalue ja tunnettu laadukkaasta oliiviöljystään.

Sabor-joen laakson eläimistön merkitys ilmenee siitä, että koko se alue, jota patorakennushanke koskee, on luokiteltu erityissuojelualueeksi, ja se on myös osa Natura 2000 -verkostoa.

Laaksossa on myös sellaisia etnografisesti, historiallisesti ja arkeologisesti arvokkaita ominaispiirteitä, jotka ovat vahvasti sidoksissa paikallisen väestön perinteisiin.

Douro Internacional -luonnonpuiston ja arkeologisen Côa-puiston läheisyyttä voitaisiin hyödyntää alueen kestävän kehityksen hyväksi toteutettavissa toimissa.

1. Aiotaanko Sabor-joen patoamishankkeeseen myöntää yhteisön rahoitusta?

2. Mitä yhteisön varoja voidaan myöntää sellaiselle vaihtoehtoiselle, Sabor-joen kestävää kehitystä tukevalle hankkeelle, jolla suojellaan ja pidetään arvossa alueen luonto-, maisema- ja kulttuuriperintöä siten, että kyseisen padon rakentamisesta luovutaan?

Margot Wallströmin komission puolesta antama vastaus

(8. tammikuuta 2004)

Trás-os-Montesin maakunnassa virtaavan Sabor-joen patoamista koskevasta hankkeesta on tehty komissiolle kantelu, joka on rekisteröity numerolla 2003/4523. Kantelu koskee luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY (1) sekä luontotyyppien ja luonnonvaraisen eläimistön ja kasviston suojelusta 21 päivänä toukokuuta 1992 annetun direktiivin 92/43/ETY (2) mahdollista rikkomista.

Kantelu koskee vahinkoa, joka on mahdollisesti aiheutunut Portugalin direktiivin 92/43/ETY nojalla yhteisön tärkeinä pitämiksi alueiksi ehdottamille Morais-alueelle, Rios Sabor e Maçãs -alueelle sekä Portugalin direktiivin 79/409/ETY nojalla nimittämälle Rios Sabor e Maçãs -erityissuojelualueelle. Komissio on lähettänyt Portugalin viranomaisille kirjeen, jossa se pyytää tietoja tilanteesta yhteisön oikeuden näkökulmasta.

Portugalin viranomaiset eivät ole hakeneet hankkeelle yhteisön rahoitusta.

Alue, jota hanke koskee, kuuluu rakennerahastojen tavoitteen 1 alueisiin. Alueen kestävää kehittämistä koskevat hankkeet täyttävät siksi yleisesti ottaen yhteisön yhteisrahoituksen kriteerit. Näiden varojen kansallisen tason hallinnointi on Portugalin viranomaisten vastuulla. Luonnonarvojen suojelemiseen liittyvät hankkeet, jotka johtivat edellä mainittujen alueiden sisällyttämiseen Natura 2000 -verkostoon, voivat myös hakea yhteisön yhteisrahoitusta LIFE-Luonto-ohjelman puitteissa. Komission ehdotuksesta uudeksi asetukseksi, jolla jatketaan LIFE-ohjelman voimassaoloaikaa vuoden 2006 loppuun saakka, keskustellaan parhaillaan neuvostossa ja parlamentissa, ja siksi yksityiskohtaisia tietoja ei ole vielä saatavilla.

(1) EYVL L 103, 25.4.1979.

(2) EYVL L 206, 22.7.1992.